ТхьэкIушынэ Аслъэнджэрий ягъэлъапIэ
Урысей Федерацэм и Президент Путин Владимир къыдигъэкIа Унафэм ипкъ иткIэ, Адыгэ Республикэм и Iэтащхьэ ТхьэкIушынэ Аслъэнджэрий къыхуагъэфэщащ «Хэкум и пащхьэ щиIэ фIыщIэм папщIэ» орденым и III нагъыщэр. Унафэм къызэрыщыхьамкIэ, АР-м и Iэтащхьэм дамыгъэ лъапIэр къратащ «лэжьыгъэкIэ иIэ ехъулIэныгъэхэмрэ илъэс куэд хъуауэ хьэлэлу и IэнатIэм зэрыпэрытымрэ» папщIэ.
«Республикэм и Iэтащхьэу лэжьэн зэрыщIэздзэ-рэ сэ зы Iуэху бгъэдыхьэкIэм сытетащ — пхузэфIэмы-хын гугъуехь щыIэкъым. ИпэкIэ укIуэтэныр, мурад гуэрхэр зэбгъэхъулIэныр мащIэщ. Сытым дежи къалэн нэхъ гугъу дыдэхэр зыхуэбгъэувыжыфрэ абы ухущIэкъуу щытын хуейщ. Нобэ дэ куэд тхузэфIэкIащ ди республикэм ис цIыхухэм я псэукIэр ефIэкIуэн, щIэныгъэфI зрагъэгъуэтын, медицинэ Iуэхутхьэбзэхэр зэблэмыууэ хуащIэн папщIэ. Ауэ ар гъунапкъэкъым, дэ иджыри куэд къытпэщылъщ. Сэ фIыщIэ яхузощI си гъусэу лажьэ гупым, Адыгейм щыпсэу дэтхэнэ зыми, ди лъахэм и зыужьыныгъэм я гуащIэ зэрыхалъхьэм щхьэкIэ. Сэ къызата дамыгъэ лъапIэр псоми зэхуэдэу къэдлэжьауэ къызолъытэ», — жиIащ ТхьэкIушынэм.
Адыгейм и Iэтащхьэ ТхьэкIушынэр социологие щIэныгъэхэм я докторщ, профессорщ, ЕгъэджэныгъэмкIэ Урысей академием и академикщ. Мейкъуапэ къэрал технологие университетыр къызэригъэпэщащ икIи абы и япэ ректору щытащ. Монографие куэд, щIэныгъэ лэжьыгъэу 150-м щIигъу и Iэдакъэ къыщIэкIащ. ТхьэкIушынэ Аслъэнджэрий къыхуагъэфэ-ща дамыгъэ нэхъ лъапIэхэм ящыщщ «Хэкум и пащхьэ щиIэ фIыщIэм папщIэ» орденым и IV нагъыщэр, ЩIыхьым и орденыр, Зэныбжьэгъугъэм и орденыр, «Адыгейм и щIыхь» медалыр, «Кубаным лэжьыгъэмкIэ и лIыхъужь» медалыр, нэгъуэщIхэри.
Иджы «Хэкум и пащхьэ щиIэ фIыщIэм папщIэ» орденым и III нагъыщэр Аслъэнджэрий къызэрыратар щыхьэт тохъуэ ар зи унафэщI хэгъуэгум, дызэрыт зэман хьэлъэм емылъытауэ, зэрызиужьым, блэкIа илъэси 9-м къриубыдэу Адыгейр зэрефIэкIуам, ди къэралым и щIыналъэ нэхъыфIхэм хабжэ зэрыхъуам.
ТхьэкIушынэ Аслъэнджэрий дохъуэхъу и лэжьыгъэм пщIэ къыхуащIу, абы къыпэкIуэ хъерым игу хигъа- хъуэу иджыри куэдрэ узыншэу псэуну, Хэкумрэ лъэпкъымрэ илъэс куэдкIэ хуэлэжьэну!
Дунейпсо Адыгэ Хасэ,
Къэбэрдей Адыгэ Хасэ.
